b'\n_START_ARTICLE_\n\xc5\xa0panjolska nogometna reprezentacija\n_START_SECTION_\nSvjetsko prvenstvo 1982.\n_START_PARAGRAPH_\n1982. godine doma\xc4\x87instvo SP-a povjereno je \xc5\xa0panjolskoj koja je sve vi\xc5\xa1e rasla u reprezentativnom smislu. Veliki interes i veliki broj prijavljenih reprezentacija u kvalifikacijama natjerao je Fifu da jo\xc5\xa1 jednom promjeni sustav natjecanja i pove\xc4\x87a broj reprezentacija koje sudjeluju u zavr\xc5\xa1nici SP-a. \xc5\xa0panjolska je bila u skupini s Jugoslavijom, Sjevernom Irskom i Hondurasom. Utakmica s prvim protivnikom, Hondurasom, zavr\xc5\xa1ila je 1:1, a Jugoslavija je u Valenciji pora\xc5\xbeena 2:1. U desetoj minuti Ivan Gudelj doveo je Jugoslaviju u vodstvo, ali Juanito i Saura donose \xc5\xa0panjolcima pobjedu. U posljednjem susretu Irci su svladali \xc5\xa0panjolsku 1:0, a kako je za prolaz dalje Jugoslavija trebala pobjedu nad Hondurasom uz barem nerije\xc5\xa1eno \xc5\xa0panjolaca sa Sjevernim Ircima, Irci su uz doma\xc4\x87ina oti\xc5\xa1li u drugi krug. Honduras je svladan 1:0, ali Jugoslavija je ispala._NEWLINE_U drugom krugu reprezentacija je igrala sa Zapadnom Njema\xc4\x8dkom i Engleskom. U prvom susretu skupine Njema\xc4\x8dka remizira s Engleskom 0:0, a zatim pogocima Littbarskog i Fischera pobje\xc4\x91uje \xc5\xa0panjolsku 2:1 i uzima prvo mjesto. Englezu su im imali priliku preoteti mjesto u polufinalu, ali u posljednjem susretu s ve\xc4\x87 otpalim doma\xc4\x87inom igraju 0:0. Uni\xc5\xa1tio ih je tada ponajbolji vratar svijeta Jose Arconada.\n_START_SECTION_\nSvjetsko prvenstvo 1986.\n_START_PARAGRAPH_\nU skupini D Brazil i \xc5\xa0panjolska opravdali su status favorita pored Sjeverne Irske i Al\xc5\xbeira. Brazilci su upisali tri pobjede dok je \xc5\xa0panjolska s pobjedom manje bila druga. U me\xc4\x91usobnom dvoboju Brazilci su bili bolji s 1:0 pogotkom S\xc3\xb3cratesa. _NEWLINE_U osmini finala \xc5\xa0panjolci su odigrali kao u transu protiv Danske i slavili \xc4\x8dak s 5:1. Emilio Butrague\xc3\xb1o postigao je \xc4\x8dak \xc4\x8detiri pogotka. Sljede\xc4\x87i protivnik bila je Belgija, koja je, zahvaljuju\xc4\x87i \xc4\x8dudesnim obranama Pfaffa oti\xc5\xa1la dalje. Bilo je 1:1, i 5:4 nakon jedanaesteraca.\n_START_SECTION_\nSvjetsko prvenstvo 1990.\n_START_PARAGRAPH_\n\xc5\xa0panjolci su u skupini E nakon startnog remija s Urugvajem s lako\xc4\x87om svladali Ju\xc5\xbenu Koreju te u posljednjem susretu Belgiju. Belgiji su pobjede nad Korejom i Urugvajem donijele drugu poziciju, a Urugvajci su u odlu\xc4\x8duju\xc4\x87em dvoboju za prolaz svladali Ju\xc5\xbenu Koreju 1:0 pogotkom Daniela Fonsece u 90. minuti te s tre\xc4\x87eg mjesta oti\xc5\xa1li dalje._NEWLINE_U osmini finala, Jugoslavija je s dva pogotka Stojkovi\xc4\x87a eliminirala \xc5\xa0panjolsku. Nakon 90 minuta bilo je 1:1, a onda Stojkovi\xc4\x87 na samom startu produ\xc5\xbeetaka odvodi Jugoslaviju dalje. Pogodak za \xc5\xa0panjolce postigao je Julio Salinas.\n_START_SECTION_\nSvjetsko prvenstvo 1994.\n_START_PARAGRAPH_\nU skupini C Njema\xc4\x8dka i \xc5\xa0panjolska bili su veliki favoriti za prolaz i to su opravdali. Iako su kiksali na startu u susretu s Ju\xc5\xbenom Korejom, \xc5\xa0panjolci su u posljednjem kolu nadigrali Boliviju i izborili prolaz. Ju\xc5\xbena Koreja mo\xc5\xbee biti zadovoljna s dva osvojena boda, a posebno zbog onog sa \xc5\xa0panjolcima u susretu zavr\xc5\xa1enom 2:2. Do 85. minute \xc5\xa0panjolska je vodila 2:0 da bi uporni Azijci do\xc5\xa1li do boda. Me\xc4\x91usobni dvoboj \xc5\xa0panjolske i Njema\xc4\x8dke zavr\xc5\xa1en je 1:1._NEWLINE_U osmini finala \xc5\xa0panjolci su imali lagan posao, i pogocima Hierra, Luis Enriquea i Beguiristaina pobje\xc4\x91uju s 3:0 \xc5\xa0vicarce. _NEWLINE_Sva \xc4\x8detiri \xc4\x8detvrtfinalna susreta ponudila su veliku neizvjesnost. \xc5\xa0panjolska je i\xc5\xa1la na Italiju, a Roberto Baggio jo\xc5\xa1 jednom je bio talijanski spasitelj. U 87. minuti donio je pobjedu Italiji protiv \xc5\xa0panjolske od 2:1.\n_START_SECTION_\nSvjetsko prvenstvo 1998.\n_START_PARAGRAPH_\nDo posljednjeg susreta neizvjesno je bilo u skupini D. \xc5\xa0panjolci su va\xc5\xbeili za favorita skupine, ali zavr\xc5\xa1ili su tek kao tre\xc4\x87i i ostali bez osmine finala. Klju\xc4\x8dnim \xc4\x87e se pokazati poraz sa starta SP-a gdje su \xc5\xa0panjolci imali 2:1 protiv Nigerije na 15 minuta do kraja susreta, ali tada Lawal i Oliseh preokre\xc4\x87u rezultat. Nakon toga \xc5\xa0panjolska igra tek 0:0 s defanzivno orijentiranim Paragvajem, a u posljednjem susretu im ne poma\xc5\xbee niti 6:1 pobjeda protiv Bugara obzirom da Paragvaj pobje\xc4\x91uje neoptere\xc4\x87enu Nigeriju s 3:1 i prolazi dalje. Paragvajci su malo pokazali do tog posljednjeg susreta, ali i to im je bilo dovoljno za prolaz. Nigerija je bila prvoplasirana.\n_START_SECTION_\nSvjetsko prvenstvo 2002.\n_START_PARAGRAPH_\nU Japanu i Koreji su grupnu fazu zavr\xc5\xa1ili na prvom mjestu sa sve tri pobjede. \xc5\xa0panjolci su imali lagan posao u skupini B. Laganim pobjedama nad Slovenijom, Paragvajem i Ju\xc5\xbenom Afrikom do\xc5\xa1li su do prve pozicije. Drugi je bio Paragvaj. U prvom me\xc4\x8du nokaut faze i\xc5\xa1li su na Irce. Irci su bili na pragu ispadanja protiv \xc5\xa0panjolske ve\xc4\x87 nakon 90 minuta. \xc5\xa0panjolska je vodila ranim pogotkom Morientesa, ali Irci u 90. minuti zara\xc4\x91uju jedanaesterac koji realizira Robbie Keane za ulazak u produ\xc5\xbeetke. \xc4\x8cetvrtfinalist je rije\xc5\xa1en tek nakon jedanaesteraca koje Irci lo\xc5\xa1e pucaju i odlaze ku\xc4\x87i. _NEWLINE_U \xc4\x8detvrtfinalu su igrali protiv doma\xc4\x87ina Ju\xc5\xbene Koreje. Me\xc4\x91utim, nisu konkretizirali veliku terensku premo\xc4\x87 - nakon 0:0 u regularnom dijelu iznena\xc4\x91uju\xc4\x87e su ispali poslije izvo\xc4\x91enja jedanesteraca. Klju\xc4\x8dan je bio proma\xc5\xa1aj Joaquina kojem je Woon Jae Lee obranio udarac.\n_START_SECTION_\nEuro 2004.\n_START_PARAGRAPH_\nEuropsko prvenstvo 2004. igralo se u Portugalu, a \xc5\xa0panjolska je bila jedan od favorita natjecanja. U prvoj utakmici pobije\xc4\x91ena je Rusija, 1:0, i sve je i\xc5\xa1lo prema o\xc4\x8dekivanjima. Me\xc4\x91utim, ono \xc5\xa1to je slijedilo, malo tko je mogao o\xc4\x8dekivati. Najprije je Gr\xc4\x8dka otkinula bod u me\xc4\x91usobnom susretu, koji je zavr\xc5\xa1io 1:1, a potom je uslijedio i poraz od doma\xc4\x87ina Portugala, 1:0. Sve bi bilo u redu da Gr\xc4\x8dka nije imala jednak broj bodova, i gol razliku na kraju, s tim da je zabila vi\xc5\xa1e pogodaka od \xc5\xa0panjolske, \xc4\x8dime ih je izbacila s natjecanja. Kasnije \xc4\x87e ta ista Gr\xc4\x8dka postati europski prvak, stvoriv\xc5\xa1i prvorazrednu senzaciju.\n_START_SECTION_\nSvjetsko prvenstvo 2006.\n_START_PARAGRAPH_\nNa Svjetskom prvenstvu 2006. godine u Njema\xc4\x8dkoj, \xc5\xa0panjolska je igrala u skupini H zajedno s Ukrajinom, Tunisom i Saudijskom Arabijom. I ovdje su skupinu zavr\xc5\xa1ili savr\xc5\xa1eno pobijediv\xc5\xa1i Ukrajince s 4:0, Tunis s 3:1 i Saudijsku Arabiju s 1:0. Na njihovu \xc5\xbealost, Francuska je u osmini finala bila bolja i s 3:1 je pro\xc5\xa1la dalje gdje su ih \xc4\x8dekali Brazilci.\n_START_SECTION_\nEuro 2008.\n_START_PARAGRAPH_\nU Austriji i \xc5\xa0vicarskoj nogometna reprezentacija \xc5\xa0panjolske po drugi put u povijesti postala je prvak "Starog kontinenta". U grupnoj fazi svladala je Rusiju 4:1, te \xc5\xa0vedsku i Gr\xc4\x8dku s po 2:1. U \xc4\x8detvrtfinalu izba\xc4\x8dena je Italija, nakon 0:0 u regularnom dijelu, te 5:4 nakon jedanaesteraca, a u polufinalu je razbijena Rusija, 3:0. U finalnom susretu Europskog prvenstva "Furija" je pobijedila Njema\xc4\x8dku 1:0, a jedini pogodak, kasnije se pokazao vrijedan zlata, postigao je Fernando Torres u 33. minuti.\n_START_SECTION_\nSvjetsko prvenstvo 2010.\n_START_PARAGRAPH_\nOvo je \xc5\xa0panjolskoj bilo trinaesto Svjetsko prvenstvo, deveto u nizu. Reprezentacija \xc5\xa0panjolske je nastup u Ju\xc5\xbenoj Africi osigurala prvim mjestom u eruopskim kvalifikacijama Skupine 5 ispred Bosne i Hercegovine i Turske. Izbornik reprezentacije bio je 62-godi\xc5\xa1nji Vincente del Bosque, koji se proslavio vo\xc4\x91enjem velikog Real Madrida i Besiktasa. Nastup na prvenstvu je iznena\xc4\x91uju\xc4\x87e otvoren porazom 1:0 od \xc5\xa0vicarske, me\xc4\x91utim opravdali su status favorita, i u preostale dvije utakmice pobijedili Honduras i \xc4\x8cile. Rezultatom 1:0 \xc5\xa0panjolci su dobili Portugal u osmini finala, te Paragvaj u \xc4\x8detvrtfinalu. U polufinalu izba\xc4\x8dena je dotad nezaustavljiva Njema\xc4\x8dka. Bila je to repriza finala posljednjeg Europskog prvenstva a i zavr\xc5\xa1ilo je kao i u Be\xc4\x8du, \xc5\xa0panjolska je ponovno slavila s 1:0, no ovaj put nije zabio Fernando Torres nego Carles Puyol. Bila je to ujedno i tre\xc4\x87a uzastopna utakmica na SP-u koju je furija dobila 1:0. \xc5\xa0panjolci do tada nikada nisu igrali u finalima svjetskih prvenstava i ovo im je bio apsolutno najve\xc4\x87i uspjeh u povijesti. Do tada su se mogli pohvaliti tek \xc4\x8detvrtim mjestom osvojenim 1950. godine. U finalu ih je \xc4\x8dekala Nizozemska. Mom\xc4\x8dad Vicentea Del Bosquea je pogotkom Andresa Inieste u 116. minuti finalnog dvoboja na stadionu Soccer City u Johannesburgu pobijedila Nizozemsku s 1:0 i osigurala ujedinjenje titula europskog i svjetskog prvaka._NEWLINE_To je prvi svjetski naslov za \xc5\xa0panjolce, a osvojili su ga u 19. izdanju Svjetskog prvenstva. \xc5\xa0panjolci su do naslova do\xc5\xa1li sa samo osam postignutih pogodaka u sedam utakmica. Do sada je za naslov trebalo najmanje 11 pogodaka. Furija je postala osma reprezentacija koja se okitila svjetskim naslovom. Prije nje to je uspjelo Brazilu, i to rekordnih pet puta, Italija je \xc4\x8detiri puta bila najbolja, Njema\xc4\x8dka tri, a Argentina i Urugvaj po dva puta. Francuska i Engleska slavile su na SP-u jednom.'